واحد ؤلا نمرة واحد ؤلا لعاداد واحد (رّمز ف نّماري لغبارية 1) هوّا نمرة ؤ عاداد ؤ كونصيپط مْتجرّد كيمتّل شي حاجة كاينة غير هيّا مامنهاش كتر، سوا بشكل مطلق ؤلا نسبي، ؤلا لي مزية من لمزيات ديالها كاتساوي عبرة معيارية ديال ديك لمزية. متلا، شي ستون لوزن ديالو واحد كيلوݣرام كيعني بلي لوزن ديالو كيساوي لعبرة لمعيارية ديال تّقل لي هوّا لكيلوݣرام، مي يلا جينا ناخدو لعبرة لمعيارية ديال تّقل هيا لݣرام ؤلا رّطل، لوزن ديال داك سّتون ماغاديش يبقا كيساوي واحد. ف سّيستيم لعشري د لحساب، لواحد كيكون قبل منو نّمرة زيرو، ؤ متبوع ب نّمرة جوج. لواحد هوّا لمحايد ديال ضّرب (أي عاداد مضروب ف واحد كايبقا هوا هوا). ف نّيڤو لقافز ديال لماط، أي عنصر محايد ديال قانون ضربي، متلا ف ݣروپ، كيتّكتب عادتن 1 وخا مايكونش كيمتل لعاداد واحد لي كيعرفو عامّت نّاس. لواحد ماكيتّعتابرش عاداد لولي، ؤ هاد لقضية كان عليها نيقاش بين لحرايفية د لماط حتال نّص ديال لقرن لعشرين، مي دابا كاين عليها إجماع.